Tarifinių kvotų administravimas nacionaliniu lygmeniu
Teisinis pagrindas
Tarifinių kvotų administravimo muitinėje taisyklės, patvirtintos Muitinės departamento prie Lietuvos Respublikos finansų ministerijos direktoriaus 2004 m. balandžio 1 d. įsakymu Nr. 1B-289 „Dėl Tarifinių kvotų administravimo muitinėje taisyklių patvirtinimo“, reglamentuoja tarifinių kvotų, kurios skiriamos pagal kvotuojamų prekių išleidimo į laisvą apyvartą deklaracijų priėmimo datą, administravimo Lietuvos Respublikos muitinėje tvarką.
Prašymų suteikti tarifinę kvotą pateikimas ir priėmimas importo muitinės įstaigoje 
Prašymas suteikti tarifinę kvotą muitinei gali būti pateiktas:
– pateikiant importo muitinės deklaraciją išmaniosios Muitinės deklaracijų duomenų apdorojimo sistemos (iMDAS) Kliento sąsajos specifikacijoje numatytomis priemonėmis;
– neveikiant iMDAS, pateikiant rašytinę importo muitinės deklaraciją vadovaujantis teisės aktų nustatyta tvarka.
Prašymo suteikti tarifinę kvotą pateikimu muitinės įstaigai laikoma importo muitinės deklaracijoje pateikti  duomenų elementai − „Lengvatinis muitų tarifų režimas“ (14 11 000 000) nurodant lengvatinio muitų tarifų režimo kodą, taikomą tarifinėms priemonėms, susietoms su tarifinėmis kvotomis (120, 220, 320, 420), ir „Kvotos eilės numeris“ (99 01 000 000) nurodant konkretų tarifinės kvotos numerį.
Asmuo, norėdamas pasinaudoti tarifine kvota, turinčia kritinį statusą, importo muitinės įstaigai privalo pateikti garantiją, kurios pakaktų mokestinės prievolės, galinčios atsirasti importuojant tapačias nekvotuojamas prekes, įvykdymui užtikrinti.
Tuo atveju, jei tarifinė kvota yra užblokuota, t. y. jos skirstymas yra laikinai (iki tam tikros datos) sustabdytas, asmuo gali pateikti importo deklaraciją, kurioje nurodytas tokios tarifinės kvotos numeris.
Prekėms, išleidžiamoms į laisvą apyvartą taikant supaprastintas procedūras, tarifinės kvotos galima prašyti papildomos importo muitinės deklaracijos įforminimo metu. 
Tarifinių kvotų administravimas 
Muitinės departamento Tarifų skyriaus darbuotojas, atsakingas už tarifinių kvotų administravimą, kiekvieną darbo dieną Tarifinių kvotų sistemos (TKS) priemonėmis iš iMDAS perduotų vienos dienos tarifinių kvotų prašymų suformuoja tarifinių kvotų prašymų rinkinį ir tą pačią darbo dieną perduoda jį Europos Komisijai.
Asmuo, pateikęs kvotinę deklaraciją, apie tarifinės kvotos skirstymo rezultatus yra informuojamas iMDAS priemonėmis.
Tarifinės kvotos skirstymo rezultatai gali būti tokie:
•     tarifinė kvota suteikta visam prašomam tarifinės kvotos kiekiui, tai yra importo deklaracijos su tarifinės kvotos prašymu tvarkymas laikomas užbaigtu;
•     tarifinė kvota suteikta tik daliai importuotų prekių kiekio. Tokiu atveju teritorinė muitinė priima sprendimą dėl importo deklaracijos duomenų taisymo:
     - prekių siuntos daliai, kuriai suteikta tarifinė kvota, apskaičiuoti muitus ir mokesčius, nustatytus prekėms, kurios importuojamos taikant tarifines kvotas;
      - prekių siuntos dalį, kuriai tarifinė kvota nesuteikta, įforminti kaip tos pačios prekių siuntos kitą prekę, pagal galimai palankiausią tarifą apskaičiuojant muitus ir mokesčius, nustatytus prekėms, kurių importui tarifinės kvotos netaikomos;
•     tarifinė kvota nesuteikta. Tokiu atveju teritorinė muitinė priima sprendimą:
      - perskaičiuoti kvotinėje deklaracijoje apskaičiuotus importo muitus pagal galimai palankiausią tarifą ir mokesčius pagal muito normą, nustatytą atitinkamoms prekėms, importuojamoms netaikant tarifinės kvotos;
      - taisyti atitinkamą kvotinę deklaraciją.
Prašymo suteikti tarifinę kvotą priėmimas po prekių išleidimo
Jeigu tarifine kvota nebuvo pasinaudota prekių išleidimo į laisvą apyvartą metu arba jei nustatoma tarifinė kvota, kuri įsigalioja anksčiau negu apie ją paskelbiama, bei kitais teisės aktų numatytais atvejais, ir tarifinės kvotos kiekis nėra išnaudotas, asmuo gali pateikti Muitinės departamento Tarifų skyriui prašymą leisti pasinaudoti tarifine kvota, nurodydamas tarifinės kvotos, kuria nori pasinaudoti, numerį ir kiekį, prekių aprašymą ir TARIC nomenklatūros kodą bei kilmės šalį. Kartu su prašymu turi būti pateikti privalomi pateikti dokumentai.
Muitinės departamento atsakingas pareigūnas išnagrinėja gautą tarifinės kvotos prašymą ir:
– jei prašymas atitinka teisės aktų reikalavimus, jis persiunčiamas Europos Komisijai;
– jei prašymas neatitinka teisės aktų reikalavimų arba nepateikti privalomi tarifinei kvotai gauti dokumentai, priimamas sprendimas Europos Komisijai tarifinės kvotos prašymo nesiųsti. Apie tai raštu informuojamas asmuo.
Gavęs Europos Komisijos atsakymą, kad pagal pateiktą prašymą tarifinė kvota suteikta visam jame nurodytam kvotuojamų prekių kiekiui, jo daliai arba tarifinė kvota nesuteikta, Muitinės departamento atsakingas darbuotojas per 3 darbo dienas apie tai raštu informuoja prašymą pateikusį asmenį ir teritorinės muitinės, kurioje buvo įforminta importo muitinės deklaracija, Tarifų ir muitinio įvertinimo kontrolės skyrių, kuris priima sprendimą dėl atitinkamos importo muitinės deklaracijos taisymo.

